Diari Oficial de la Generalitat Valenciana


Sumari del DOGV 6637, del 25-10-2011 (2011/10484)

ACORD de 21 d'octubre de 2011, del Consell, pel qual s'aprova la relació de coves, abrics i llocs amb art rupestre de la província de València, i se n'acorda la inscripció en la secció primera de l'Inventari General del Patrimoni Cultural Valencià.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6637

Data del DOGV
:   25-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10944


Data del document
:   21-10-2011

Organisme emissor
:   Conselleria de Turisme, Cultura i Esport

Tipus de document
:   Acord

Descriptors 

:   * València
    * ben cultural
    * cultura regional
    * legislació
    * protecció del patrimoni

ACORD de 21 d'octubre de 2011, del Consell, pel qual s'aprova la relació de coves, abrics i llocs amb art rupestre de la província de València, i se n'acorda la inscripció en la secció primera de l'Inventari General del Patrimoni Cultural Valencià. [2011/10969]  
El Consell, en la reunió del dia 21 d'octubre de 2011, va adoptar l'acord següent:  
L'article 40.2 de la Llei 16/1985, de 25 de juny, del Patrimoni Històric Espanyol, va atorgar la consideració de Bé d'Interés Cultural, per ministeri de la llei, a les coves, abrics i llocs que contenien manifestacions d'art rupestre.  
Amb l'entrada en vigor de la Llei 4/1998, d'11 de juny, de la Generalitat del Patrimoni Cultural Valencià, i segons allò disposat en la seua disposició addicional primera, es va produir la integració automàtica en el patrimoni cultural valencià, amb caràcter de Bé d'Interés Cultural, dels béns existents al territori de la Comunitat Valenciana que ja havien sigut declarats a l'empara de la Llei 16/1985, de 25 de juny, del Patrimoni Històric Espanyol, tant per mitjà d'un expedient individualitzat com en virtut del que establixen l'esmentat article 40.2 i les seues disposicions addicionals primera i segona.   
Així mateix, la Llei del Patrimoni Cultural Valencià, en la disposició addicional mencionada, encomana a la conselleria competent en matèria de cultura que elabore, perquè l'aprove el Consell, la relació d'estos elements.  
Durant estos anys la Generalitat ha gestionat l'Inventari General del Patrimoni Cultural Valencià, enriquint-lo amb una important quantitat de noves inscripcions i adaptant-lo als requeriments de la nostra normativa pròpia en matèria de patrimoni cultural.  
  
L'any 2008, coincidint amb el desé aniversari de la declaració com a Patrimoni de la Humanitat de "L'Art Rupestre de l'Arc Mediterrani de la Península Ibèrica", la Generalitat, sabedora que estes pintures constituïxen un exemple únic en el món de l'art rupestre i que són un recurs patrimonial de primer orde, va iniciar un Pla d'Actuacions per a la Dinamització de l'Art Rupestre de la Comunitat Valenciana, entre les quals destaca la creació d'una línia nominativa en els pressupostos de la Direcció General de Patrimoni Cultural Valencià per a l'actualització de l'art rupestre de la Comunitat Valenciana com a base per a l'elaboració d'un projecte estructurat en tres anualitats (2009, 2010 i 2011), corresponent cada una a una província: Alacant, València i Castelló.   
  
L'actualització de l'art rupestre executada l'anualitat del 2010 a la província de València s'ha materialitzat en una base de dades en què es recull la informació necessària per a una correcta protecció, la qual s'ha convertit en una excel·lent ferramenta per a gestionar este patrimoni. Els treballs realitzats també han permés no sols corregir dades i incorporar-hi nova documentació dels jaciments d'art rupestre coneguts, sinó també documentar-ne de nous. En efecte, cal destacar-hi la troballa de trenta-huit nous abrics, trent amb pintures rupestres i huit amb gravats.  
  
S'ha completat i elaboratl'inventari de coves, abrics i llocs amb art rupestre de la província de València, en què es reflectixen 219 jaciments arqueològics d'art rupestre.  
  
  
Per la qual cosa, en virtut d'allò exposat i a proposta de la consellera de Turisme, Cultura i Esport, el Consell   
  
  
ACORDA  
  
Primer  
Aprovar la relació de coves, abrics i llocs amb art rupestre que s'enumeren en l'annex del present acord, i acordar la seua inscripció en la secció primera de l'Inventari General del Patrimoni Cultural Valencià amb la categoria de Zones Arqueològiques.  
  
  
Segon  
El present acord s'ha de publicar en el Butlletí Oficial de l'Estat i en el Diari Oficial de la Comunitat Valenciana.  
  
València, 21 d'octubre de 2011.- La vicepresidenta i secretària del Consell: Paula Sánchez de León Guardiola.  
  
  
ANNEX  
  
Coves, abrics i llocs amb art rupestre de la provincia de València  
  
